
FAKULTETSRAPPORT FOR STUDIEPROGRAMMENE VED DET MEDISINSKE FAKULTET STUDIEÅRET 2004/2005
Innledning

Det medisinske fakultet (DMF) har fem institutter, Institutt for farmasi (IFA), Institutt for klinisk medisin (IKM), Institutt for klinisk odontologi (IKO), Institutt for medisinsk biologi (IMB) og Institutt for samfunnsmedisin (ISM).  Fakultetet er ansvarlig for studie- programmene profesjonsstudiet medisin, masterstudium i odontologi, masterstudium i farmasi, master i folkehelsevitenskap og master i helsefag. Fakultetet har sammen med Mat.Nat og NFH ansvar for master i teknologi, bachelor og master i biologi, master i arktisk natur og landbruk, og videre-utdanningen i realfag. 

Det undervises også i Medisinsk grunnstudium som går over ett år og er satt sammen av seks emner; to emner fra IMB, to fra IKM og to fra ISM. 

Ved fakultetet var 986 studenter registrert høst 2004 og 931 studenter registrert vår 2005. Av disse utgjør studentene ved profesjonsstudiet medisin ca. 60 %. 

Programstyrer ved DMF

Programstyret medisin                       Profesjonsstudiet medisin                

Programstyret odontologi                  Masterstudium i odontologi             

Programstyret farmasi                       Masterstudium i farmasi                  

Programstyret folkehelsevitenskap    Master i folkehelsevitenskap             

og helsefag                                         Master i helsefag                                

DMF deltar i følgende flerfakultære programstyrer hvor MatNat er sekretariat for programstyrene. 

Programstyret i biologi                         Bachelor og master programmet i biologi                                                                                                                     

Programstyret for Master i teknologi    Master i teknologi – bioteknologi (sivilingeniør)

Programstyret for lærerutdanning         Realfag                                                     

Programstyret for                                  Master i Arktisk naturbruk 

arktisk naturbruk og landbruk               og landbruk        

Undervisningsutvalget ved DMF har ansvar for å utforme fakultetsrapporten som behandles i fakultetsstyret før oversendelse til universitetsstyret. Nøkkeltall og studentundersøkelsen er oversendt de respektive institutt og programstyrer. Ved fakultetet er det tradisjon å gjennomføre studentevalueringer. Stort sett alle studieprogram har hatt en eller annen form for evalueringer. Ved medisinstudiet, hvor kullene er store, er det allerede i 1984 vedtatt retningslinjer for evaluering av undervisningen hvor både studenter og faglærere deltar. Det har vært gjennomført studentevalueringer ved samtlige studieprogram. Ulike metoder som spørreskjema, evalueringsgrupper og en kombinasjon av begge metoder, har vært benyttet.

Programstyret farmasi

Studieprogrammet master i farmasi

Institutt for farmasi

Bakgrunn, målgruppe og relevans.

Masterprogrammet i farmasi består av en kombinasjon av realfag og helsefag. Studiet skal gi kunnskaper om legemidlenes opprinnelse, fremstilling og anvendelse.
Studiet er inndelt i en del med generelle fag og en spesialiserings del. I åttende semester skal studentene ha seks måneders studieopphold på apotek i perioden februar til august.
Spesialiseringsdelen består av en forskningsoppgave på 33 studiepoeng samt en 15 studiepoengs fordypning i fagområder knyttet til oppgaven.


1. Inntakskvalitet

Opptakskrav er GSK og 2MX/2MY, 2KJ og 2 FY samt fordypning i realfagene 3MX/MY, 3 FY, 3KJ eller 3BI. Fra høst 2005 er opptakskravene endret og søkere må ha fordypning i 3KJ fra videregående skole. Studieprogrammet er lukket og det tas opp 35 nye studenter hver høst. 

Høsten 2004 møtte 38 studenter. Søkningen til studiet har samlet sett gått ned. Våren 2005 var 148 studenter registrert på studiet.

2. Innsatskvalitet

Institutt for farmasi har en bemanningsplan for farmasistudiet med 20 fast vitenskapelige stillinger(førstestillinger). Av disse var 4 professorstillinger og 7 førsteamanuensisstilinger besatt.

Undervisning utover det ivaretas av engasjerte i ledige vitenskapelige stillinger, bistillinger, stipendiater og time-/hjelpelærere. Rekruttering til faste viteskapelige stillinger bedres noe, bl.a. som følge av utdanning av egne doktorgradskandidater.

3. Resultatkvalitet

Normert gjennomføringstid er 5 år. Gjennomsnittstiden for de som har fullført studiet er 5.04 år. Gjennomføringstiden for uteksaminerte studenter vår 2005 var 5,0 år. Frafallsprosenten er totalt på 13.3 % og strykprosenten på 13,2 %. 

Unormale avvik

Disse avvik er definert som strykprosent over 20 % og en gjennomsnittskarakter som avviker fra C.

De siste årene har det vært relativt høy strykprosent i emnet Kje-1002 og emnet Far-2011 som bygger på kunnskaper fra emnet KJE-1001. Emnet legemiddelkjemi har likevel dette året en lavere strykprosent enn foregående år (29 % høst 2004 og 41 % høst 2003.)Resultatene kan tyde på svake forkunnskaper i kjemi blant studentene som blir tatt opp. 

Det kan her vurderes om man skal innføre emnet Kje-1002 som forkunnskapskrav for å ta emnet FAR-2011. Fra høsten 2005 kreves 3KJ for opptak til farmasistudiet, noe som muligens vil bidra til at strykprosenten vil gå ned i kjemiemnene.

Emnet FAR-2041 Galenisk farmasi grunnkurs har en praktisk eksamen. Det er tilstrekkelig med en feil for å stryke. Strykprosenten i dette emnet var i 2004/2005 på 52% .

Det vil kommende studieår bli vurdert igjen om og eventuelt hvordan man kan gjøre endringer i studieopplegget for å senke strykprosenten 

FAR-3032 Farmakokinetikk og avsluttende eksamen hadde en gjennomsnittskarakter på B.  De to siste emnene er to deler som inngår i hovedfaget. Der velger studentene det de har mest interesse av å arbeide med. Derfor kan det kanskje forventes at de får gode karakterer i disse emnene.  Et gjennomsnitt på B er imidlertid i samsvar med karakterbruken generelt for farmasi på hovedfags/masternivå, samt for realfag på dette nivået. (Ref: nasjonalt fakultetsmøte for realfag). 

Eksamens- og sensorordningen

Eksamensformene varierer fra skriftlig eksamen av ulik varighet, muntlig eksamen, kombinert muntlig og skriftlig eksamen, godkjent oppmøte, godkjent kollokvium, obligatorisk oppgave samt godkjent presentasjon og skriftlig eksamen, praktisk laboratorieeksamen samt godkjente laboratorierapporter. Det benyttes i stor grad eksterne sensorer, dels ved å være med på oppgaveutformingen samt delta på sensur av skriftlig eksamen.
4. Studieprogramkvalitet

Programstyret har gjennomført en programevaluering. Det var nedsatt en gruppe med to medlemmer av programstyret og en student fra hvert kull. 

Det ble utformet spørreskjema i Questback for hvert studieår. Svarprosent var rundt 80%.

Resultatene ble presentert det enkelte kull i plenum for utfyllende kommentarer. Til slutt ble det avholdt et møte i programevalueringsgruppa der resultatene ble gjennomgått

Resultat

I all hovedsak var studentene fornøyd. Det viste seg at studentene har dårlige kunnskaper om forskrifter, regler og kvalitetssikring ved UITØ og farmasistudiet. Institutt for farmasi vil på bakgrunn av dette legge lenker til regelverk og informasjon om kvalitetssikringssystemet på classfronter samt kortfattet informasjon om disse

Videre var det gitt tilbakemelding om læringsmålene kan lages klarere i enkelte emner.

Institutt for farmasi vil be de enkelte kursansvarlige om å se på læringsmålene og om disse kan forbedres.

Ut fra undersøkelsen kommer det tilbakemelding om at arbeidsfordelingen mellom semestrene er noe ujevnt fordelt. Samt at den praktiske koordineringen mellom emnene i et semester kan forbedres. 

5. Studentevaluering av emner

Emnene har vært evaluert med bruk av ulike spørreskjema. Sammenfatningen er foretatt av studiekonsulenten for farmasi. 

FAR-2042 Galenisk farmasi og biofarmasi

Emnet har vært evaluert av faglærere og spørreundersøkelse på Classfronter for studentene. I etterkant har det vært en evalueringssamtale med studenter, faglærere og studiekonsulent. Evalueringen har deretter blitt behandlet i instituttstyret.  

I evalueringen fikk man i all hovedsak gode tilbakemeldinger fra studentene. I de deler der man ikke fikk fullt så gode tilbakemeldinger er det enkelte ting som kan forsøkes rettet opp med enkle midler. Disse punkter har kursansvarlig tatt til etterretning og vil gjøre endringer til neste gang emnet skal gjennomføres.  Av større endringer er det foreslått å utarbeide et gjennomgående kompendium på norsk i faget.  Dette er noe som det jobbes med på instituttet.      

Far-2002 Farmasøytisk praksis

Dette emnet skal evalueres senere og vil være en del av programstyrerapport for studieåret 2005/2006.

6. Utveksling

Studentenes muligheter for utvekslingsopphold er gode i femte og siste studieår. Der reiser nesten 50% av studentene ut av landet. Det er ikke like gode muligheter for å få utenlandsopphold i de fire første årene. Det er tilrettelagt for utveksling  i studiets 7. semester fra dette studieår. Den anledningen benyttet en student seg av som kom til UITØ gjennom ERASMUS-avtalen med Universitet Regenburg.

7. Rammekvalitet

Institutt for farmasi holder til i eget bygg  fra 1997. Bygget er hensiktsmessig, men det er behov for komplettering av utstyr til laboratoriene. Laboratorium til undervisning i produksjon av sterile legemidler er under planlegging.

8. Styringskvalitet

Studieåret 2004/2005 hadde studieprogrammet en klagesak som gikk til universitetstyrets klagenemnd. Instituttstyrets vedtak ble sendt tilbake til instituttet for ny behandling.  

Saken ble behandlet på nytt ved instituttet, der vedtaket ble opprettholdt. Saken ble ikke klaget videre til klagenemnda. 

	


Programstyret Master i helsefag og Master i folkehelsevitenskap

Studieprogrammet Master i folkehelsevitenskap

Institutt for samfunnsmedisin

Bakgrunn, målgruppe og relevans

Folkehelsevitenskap er kunnskap om og metoder for å forebygge sykdom, og kunnskap om å fremme helse ved organisert samfunnsmessig arbeid. Studiet retter seg primært mot helsepersonell. Studentene kan velge mellom en 120 studiepoeng master og en erfaringsbasert 90 studiepoeng master. Graden kvalifiserer for ledende stillinger i helsevesenet, særlig ved sykehusene og gir også kompetanse for internasjonalt helsearbeid.  

1. Inntakskvalitet 

Opptakskrav er bachelor eller tilsvarende, samt relevant erfaring fra helserelatert virksomhet. I tillegg kreves det basiskunnskaper i statistikk, sykdomslære og engelsk. Studiet er lukket og det tas opp 20 nye studenter hver høst. Høsten 2004 ble 10 studenter tatt opp på den erfaringsbaserte masteren og 5 på 120-poengmasteren. Våren 2005 var 5 studenter registrert på mastergradsprogram i folkehelsevitenskap, 19 registrert på den erfaringsbaserte masteren og 4 studenter ved videreutdanning i folkehelsevitenskap.

2. Innsatskvalitet

Personellressurser: Undervisningen gis av professorer og førsteamanuenser ved ISM som avsetter betydelige undervisningsressurser til studieprogrammet. Gjesteforelesere benyttes i noen grad. Undervisningen gis i form av forelesninger, gruppeundervisning og nettbasert undervisning.

Administrative ressurser: En studiekonsulent ved instituttet har ansvar for koordinering og administrasjon av studiet. 

3. Resultatkvalitet

Av totalt 9 eksamener var gjennomsnittskarakteren B for fem  av emnene og fire emner hadde  et gjennomsnitt på C. De emner som har resultatet C, er emner i vitenskapsteori, beslutningsanalyse og metode. Strykprosenten er lav. En formell klage på eksamensresultatet er behandlet. Klagen ble ikke imøtekommet.

4. Undervisningskvalitet og studieprogramkvalitet

Studentene er godt fornøyd med mye av undervisningen, men emnene beskrives ofte som noe omfattende. Informasjonsflyt og ClassFronter-undervisningen kan forbedres. Blant tiltak som er foreslått er en vurdering av omfanget til emne HEL–3030 og at det skal samarbeides tettere med UVETT og CF-administrator på instituttet om opplæring og kursing av både studenter og lærere. Videre vurderes studieløpene fortløpende.

5. Evalueringer

Metoder

Studentene ved de enkelte emner utarbeider egen evalueringsrapport. Fagansvarlig utarbeider også evalueringsrapport for sitt emne. 

Det foretas også muntlig evalueringer i grupper. Studentene framhevet spesielt at tilbakemeldinger ikke bør kommenteres/imøtegås. Det ble stilt spørsmål ved lærernes vurdering – er de fornøyd, og blir evalueringene tatt til etterretning? Det må videre innskjerpes at både lærere og studenter leverer evalueringsrapport straks etter at emnet er avsluttet. Evalueringsskjema er et godt hjelpemiddel, men de muntlige evalueringsmøter må beholdes og rapporter skrives.

Samtlige emner evalueres en gang hvert studieår.

Generelt

Studiet har som helhet engasjerte og gode lærere. Obligatoriske samlinger og arbeidskrav fungerer bra, men studenter og lærere må samhandle bedre, særlig bør aktivitet på nettet i form av diskusjonsgrupper bedres. Tilbakemeldinger til den enkelte student må bli tydeligere, særlig for emnet Hel 3030 Internasjonal helse og miljømedisin. 

Tilstedeværelse og samhandling trekkes fram som viktige betingelser for en vellykket undervisning. Bruk av Class-fronter må forbedres. Mange studenter har for dårlige datakunnskaper. 

For et 10 studiepoengsemne var det totalt 7 innleveringer. Dette synes å være en altfor stor arbeidsbelastning og planen for emne HEL-3030 bør gjennomgås med tanke på arbeidskrav, obligatoriske elementer og eksamensform. 

Forbedringer og endringer

Tre utfordringer ble nevnt i programstyrerapporten for studieåret 2003/2004. Disse må følges opp videre; undervisningsopplegget i emnet Internasjonal helse og miljømedisin, bruk av Class-fronter og møteplikt for studentene.

Programstyrets kommentar til Utdanningsmeldingen 2003/2004

Sentralisert opptak

I forbindelse med opptak må det foretas skjønnsmessige vurderinger i en del tilfeller. Vurderingene må foretas av personer med god kjennskap til studiet. Dette kan være vanskelig ved et sentralisert opptak. 

Undervisning og veiledning

Den enkelte student følges tett opp og studieprogrammet er kommet langt i utprøving av nye undervisnings- og læringsformer. En sterkere integrering av IKT i studieprogrammene er prioritert. 

Normering av undervisningsomfang

Det gjenstår noe arbeid med emneporteføljen i studieprogrammet. Emnet HEL-3030 Internasjonal helse og miljømedisin har to år på rad blitt evaluert som for omfattende.

Internasjonalisering.

Det er ikke inngått tre spesifikke utvekslingsavtaler. Dette arbeides det videre med.

Studieprogrammet Master i helsefag

Institutt for klinisk medisin, Avdeling for sykepleie og helsefag 

Bakgrunn, målgruppe og relevans.

Mastergradsstudiet skal øke forståelsen for det kliniske arbeidet innenfor helsefagene. Studiet skal styrke refleksjonen over egen praksis og gi rom for drøfting av ulike forståelser av sentrale emner som helse og sykdom, teori og praksis. Studiet retter seg mot helsepersonell med gitte grunnutdanninger. Graden kvalifiserer til undervisnings- og fagutviklingsstillinger innen helsefag, samt gir kompetanse for faglig ledelse. Studiet er en toårig master. 

1. Inntakskvalitet

Opptakskrav er bachelor-, cand.mag. grad eller tilsvarende hvor grunnutdanning i sykepleie, fysioterapi, radiografi, ergoterapi eller vernepleie inngår. I tillegg kreves praksis. Hvor eksamen philosophicum, og metodeopplæring ikke inngår i det nevnte opptaksgrunnlag, kreves dette i tillegg. For denne masteren er det satt relativt strenge kriterier for opptak til studiet, sammenlignet med de øvrige institusjonen som gir et mastergradstilbud i helsefag.  Årsaken er at en ønsker å sikre et høy faglig nivå på søkerne.  

Studiet er lukket og har 20 studieplasser. Høsten 2004 ble 15 studenter tatt opp. Problemer med rekruttering relateres til at opptakskravene er for strenge og dermed blir disse  revurdert. Våren 2005 var 28 studenter registrert på mastergradsprogrammet i helsefag og 19 på hovedfag i helsevitenskap

2. Innsatskvalitet 
Det brukes store ressurser i undervisningen. I fordypningsmodulen HEL- 3140 gis gruppevis undervisning innen de helsefag som er representert, fortrinnsvis i fagutøvelsen. Her må det leies inn gjesteforelesere. Av 22 forelesere på emnet var 14 gjesteforelesere. 

3. Resultatkvalitet

Til avsluttende eksamen i hovedfag helsefag/sykepleievitenskap og hovedfag flerfaglig studieretning var henholdsvis 5 og 7 meldt. Gjennomsnittskarakteren er C for første gruppe og B for gruppe to. Ved de øvrige eksamener er gjennomsnittskarakteren C. Gjennomsnittlig strykprosent var 9 %. Ingen har avlagt avsluttende eksamen i Mastergradsprogrammet dette studieår. Ved bestått/ikke bestått eksamen får alle studentene skriftlig vurdering av prestasjonen, bortsett fra HEL-3140, der studentene får en muntlig tilbakemelding.  Nivået på de skriftlige besvarelsene er svært ujevn. Det tyder på at essayene nok legges opp vel ambisiøst ved å anvende flere teoretiske perspektiver, noe som er krevende på det nivået som studentene befinner seg på.  Det vurderes å gi en avgrenset oppgavetekst.

De kom inn en klage på sensur. Etter ny sensur ble opprinnelig karakter beholdt.

4. Internasjonalisering

Samarbeidsavtale (Erasmus) med The University of Edinburgh, School of Health in Social Science ble etablert våren 2005 primært basert på dr.gradsnivå. ASH deltar også i et circumpolart samarbeidsprosjekt med utgangspunkt i universitetet i Oulu i den hensikt å utvikle emne(r) som skal være tilbud i en mastergrad. Det arbeides også med å etablere samarbeid med andre universiteter.  Ingen mastergradstudenter hadde studentopphold som en del av studieprogrammet. Studentene mener at mulighet for utveksling må tydeliggjøres. 

5. Sensorordningen
Mastergradstudiet i helsefag har i alt fem eksamener det første studieåret.  Ved disse benyttes det ekstern sensor for to eksamener (HEL-3120 og HEL-3150). I tillegg benyttes ekstern sensor ved den avsluttende masteroppgaven, hvor det også er muntlig eksaminasjon.  Ved de to andre eksamensformene; essay og seminarfremlegg, benyttes to interne sensorer.  Studentene får skriftlig tilbakemelding på essayene. Ved seminarfremlegg gis tilbakemeldingen muntlig av intern sensor.  Faglærerne ser det som en styrke å sensurere sammen med eksterne krefter.  Det er viktig at utenforstående vurderer nivået på prestasjonene. Det er utarbeidet egne retningslinjer for alle eksamenene som gjennomføres i studiet.

6. Student og faglærerevalueringer

Metoder

Muntlig evaluering med hele studentgruppen hvor emneansvarlig er til stede. Alle emner evalueres hvert år.. Studentene gis også mulighet til å evaluere individuelt gjennom spørreskjema. Studentene opplever disse evalueringsmøtene positivt. Studentene skriver gode og detaljerte referater fra møtene. Evalueringsskjemaene oppleves som mindre gode og bør forbedres dersom disse skal beholdes.

Emneansvarlig faglærer utarbeider en skriftlig evaluering av emnet inklusiv eksamensgjennomføringen.
Evalueringsresultat og tiltak i studieprogrammet

a. studenter

Studentene etterlyser hyppigere tilbakemeldinger, mer skrivetrening og små oppgaver. Studentene opplever ordningen med samme interne sensorer til ulike emner som et problem. Det oppleves problematisk at noen studenter ikke møter på samlingene. Disse studentene opplyser at det er vanskelig å være borte fra jobb i tre uker. De fleste studenter er deltidsstudenter. 

Studentene var stort sett fornøyd med studiet. Pensumlistene er forbedret og oppdatert. Flere av studentene har for dårlige datakunnskaper. Krav om datakompetanse bør fremheves i studieplanen. Studentene får for øvrig undervisning i informasjonskompetanse ved RMH-biblioteket og kurs i Refman. Selv om bruk av Classfronter har økt gjenstår en bedre utnyttelse.

b. faglærere

Arbeidsbelastningen i emnet HEL-3120 er for stor og skal endres. Det er videre krevende å gi tilbud om faglig fordypning i emnet HEL-3140 for 5 helsefaggrupper. To av faggruppene dekkes ikke av ASH’s ansatte og gjesteforelesere må leies inn.  Det bør vurderes om denne undervisningen kan være aktuell for flere faggrupper samlet.

Veiledningen til studentene i forbindelse med prosjektplan som hjemmeeksamen har økt. Det gis også fellesundervisning/veiledning om utforming av prosjektplanen. 
Programstyrets kommentar til utdanningsmeldingen 2003/2004

Fleksible læringsformer og IKT.  

ASH har søkt Norgesuniversitetet om prosjektmidler innen fleksibel utdanning for 2006. Prosjektet er et samarbeid mellom flere institutter; Institutt for klinisk medisin, Institutt for samfunnsmedisin og Institutt for litteraturvitenskap.

Sentralisert opptak:
I forbindelse med opptak må det foretas skjønnsmessige vurderinger i en del tilfeller. Vurderingene må foretas av personer med god kjennskap til studiet. Dette kan være vanskelig ved et sentralisert opptak. 

Undervisningen:

Forelesningene er i stor grad preget av dialogform, studentene er engasjerte.  Pensumlitteratur er til dels vanskelig, og noe vurderes byttet ut.  Dessuten er det viktig å presisere hva det forventes at studentene vet noe om og har innsikt i.  Emnene har nå fått innhold som viser tydelig sammenheng mellom de ulike modulene.

Programstyret master i odontologi

Studieprogrammet Master i odontologi

Institutt for medisinsk biologi Institutt for samfunnsmedisin, Institutt for klinisk medisin og Institutt for klinisk odontologi

Bakgrunn, målsetning og relevans

Studiet er nytt med oppstart høsten 2004. Studiet er et 5-år fulltidsstudium som tilsvarer 300 studiepoeng. De to første studieårene er i all hovedsak integrert med medisin der tre institutt; IKM, ISM og IMB er involvert. De tre siste årene har IKO både det faglige og administrative undervisningsansvaret. Utdanningen skal kvalifisere studentene til å kunne utføre selvstendig klinisk praksis både i offentlig og privat virksomhet. Godkjent studium gir rett til autorisasjon som tannlege i Norge og innen EU området etter søknad fra landets helsemyndigheter. Studietilbudet er forankret i Universitetets stilling som et breddeuniversitet med studietilbud som skal være relevant for en rekke samfunns- arbeids- og næringsområder, spesielt i den nordlige landsdelen.

Integrering med medisin

Integrering med medisin er først og fremst ønskelig for en bredere forståelse av generell helse og sykdom. Moderne odontologimodeller er integrert med medisin i første del av studiet med en omfattende klinisk odontologidel i siste del. Dental Education, som er et EU opprettet organ som arbeider med harmonisering av studiemodeller innen europeisk tannlegeutdanning, anbefaler denne modellen.

1. Inntakskvalitet

Søkere må ha generell studiekompetanse. I tillegg er det krav om bestått studieretningsfag fra videregående skole i fysikk (2FY), kjemi (3KJ) og matematikk (2MX eller 2MY eller 3 MZ). I Tromsø følges de samme kompetansekrav til opptak som for andre tannlegeutdanninger i Norge. Studiet er lukket. I alt 13 studenter ble tilbudt plass ved det nyopprettede masterstudiet i odontologi høsten 2004. 

2. Innsatskvalitet

Undervisningspersonell

Odontologi – og medisinstudiet er meget ressurskrevende da mye av undervisingen foregår i smågrupper. Undervisningen gis av professorer, førsteamanuenser, universitetslektorer og stipendiater ansatt på Universitetet i Tromsø.

Administrative ressurser. 

I Fakultetets felles studieadministrasjonen er det i dag 5 studieadministrative stillinger, i tillegg anvendes administrative ressurser på instituttene og på avdelingene/seksjonene på institutt nivå. De fleste av disse arbeider i perioder med tannlege studiet. Ved IKO er det ansatt 1 studiekonsulent og 1 administrativ leder. 

3. Resultatkvalitet

Av 13 studenter strøk 5 i ODO-1001, en strykprosent på 38 %. Det er imidlertid viktig å påpeke det lave beregningsgrunnlaget på bare 13 studenter. 5 studenter meldte seg til kontinuasjonseksamen. Av disse leverte 2 sykemelding, 1 strøk og 2 besto. Av de opprinnelige studentene i kull 2004 er det i dag ti som holder forventet progresjon og er i gang med sitt 2. studieår. 

Inntakskvaliteten er høy både for odontologi- og medisinstudenter, slik at forklaringsfaktorene for den høye strykprosenten for odontologistudentene etter all sannsynlighet ikke kan tilbakeføres til dette. Det vil være viktig å følge dette opp med en sammenlignende resultat og kvalitets analyse når neste studentkulls eksamensresultater foreligger. 

4. Undervisningskvalitet

Vurdering og arbeidsbelastning - ODO-1001

Undervisningen ble gitt høst og vår semester og avsluttet med en samlet skriftlig 6 timers eksamen som vurderes bestått/ikke bestått. Arbeidsformer har vært forelesninger, kollokvier og seminarer basert på oppgaveløsninger og fordypning over sentrale tema i pensum samt obligatoriske laboratorie- og mikroskopikurs. 

Vurdering og arbeidsbelastning – ODO – 1002

Undervisningen ble gitt høst og vår semesteret, september til februar og avsluttet med en gruppeoppgave som vurderes med bestått/ikke bestått. Undervisningen inkluderte også 2 dagers utplassering på tannlegekontor med en etterfølgende rapport. Lærings og arbeidsformer har vært  forelesninger, seminarer og gruppeundervisning.

5. Student- og faglærerevalueringer 

Metoder

De emner som er evaluert er emner som er integrert med medisin. ”Retningslinjer for evaluering av enkeltfag, kurs og undervisningsbolker ved medisinstudiet i Tromsø” har gitt føringer for de metoder som er anvendt i arbeidet med evalueringen av enkeltemner og studieprogram. 

Emne ODO-1001 

Studentene har evaluert flere av fagemnene sammen med medisin studentene, og det vises til disse evalueringene under profesjonsstudiet medisin.

Emne ODO-1002 

Odontologistudentene har levert egne synspunkter og oppfatninger av kurset samfunn og sykdom. De peker på pensumlistas manglende relevans til forelesningene og kursets manglende fokus på tannlegestudenten. De etterspør tilpasset undervisning for odontologistudentene.

I kursleders evaluering er studenters synspunkter inkludert. Kurset var for året 2004/2005 revidert med tanke på felles undervisning for odontologi- og medisiner studentene. Det trekkes fram det ubehaget som odontologistudentene opplever ved å være få i en større medisinerstudentgruppe. Konklusjonen er at hovedtrekkene i kurset beholdes og at det odontologiske innslaget som har vært vellykket skal styrkes og utvikles.  

Generelle kommentarer fra kull -04

Flere odontologi studenter har ved ulike anledninger kommet med sammenfallende tilbakemeldinger når det gjelder opplevelsen av den faglige, men kanskje særlig den studie administrative integreringen med medisinstudentene. De har ved flere anledninger følt seg avvist ved det medisinske fakultet samt følt ubehag ved å være få i en større gruppe. Selv om odontologi er et nytt studium og derfor er i en pågående tilpasnings- og oppbyggingsprosess er det all grunn til å ta negative opplevelser for studentene til etterretning og følge dette opp på en god måte. Det faglige ansvaret er tydelig beskrevet, mens det studieadministrative ansvaret i enkelte tilfelle oppleves mer utydelig både for det studieadministrative personell ved de ulike institutt og odontologistudenten. Koordineringen av informasjonsstrømmen til studenten både av faglig og mer praktisk og administrativ art bør være så tydelig at studenthverdagen blir oversiktlig og oppleves positivt. Det fragmenterte faglige ansvaret sammen med det integrerte undervisningsansvaret for de to første årene av odontologistudiet vil kreve stor oppmerksomhet både fra programstyret, undervisningsledelse og instituttledelse. 

6. Tiltak i studieprogrammet

Fragmentert faglig ansvar og integrert undervisningsansvar.

Ulike metoder og frekvens for evaluering blant studentene ble behandlet som en av flere tiltaksmuligheter for bedre å følge opp studentens opplevelse av den faglige integreringen. I dette ligger det også en mulighet for å følge opp hvorvidt strykprosenten for kull 2004 er et statistisk problem eller vil kreve oppfølgende framtidige tiltak. Et tiltak som ble gjennomført med hell høsten –05 var å integrere odontologi og medisin studentene i gruppeundervisning.      

Programstyrets ansvar for ivaretakelsen av studentenes faglige og sosiale hverdag.

En av programstyrets oppgaver er å se til at studentene blir ivaretatt faglig og sosialt. I det første punktet ligger det en erkjennelse av at den pågående integrasjonsprosessen med medisin krever oppmerksomhet og oppfølging. En av de tingene som programstyret har påpekt er at det pr. i dag mangler en person som ivaretar ansvaret for undervisnings koordinering. Det har hatt en del uheldige praktiske konsekvenser. Kvalitetssikringssystemets ulike verktøy vil bli anvendt der programstyret vurderer det slik at det kan være et godt middel for å forbedre allerede eksisterende rutiner og prosedyrer.  
Programstyret for profesjonsstudiet medisin

Profesjonsstudiet medisin

Institutt for medisinsk biologi, Institutt for klinisk medisin, Institutt for samfunnsmedisin.

Bakgrunn, målgruppe og relevans.

Medisinstudiet er et 6 årig studium som fører fram til cand.med. graden. Studentene skal gjennom studiet skaffe seg kunnskap om mennesket fysiske, psykiske og sosiale utvikling og få det teoretiske og praktiske grunnlag for utøving av legeyrket. De skal lære å arbeide med de viktigste helseproblemer i samfunnet. Målgruppen er primært de som ønsker å arbeide som lege i allmennpraksis eller klinikk. Det er også lagt til rette for forskerinteresserte studenter ved å etablere en forskerlinje.

1. Inntakskvalitet

Det tas opp100 studenter i året (opptaket ble økt fra 85 i 2004. I tillegg til GSK er det krav om kunnskap i matematikk, fysikk og kjemi tilsvarende bestått 2MX/2MY/3MZ, 2FY og 3KJ fra videregående skole. Høsten 2004 ble 103 studenter tatt opp på studiet. Våren 2005 var 520 studenter registrert på studieprogrammet. Det var 15 studenter registrert på forskerlinjen.
2. Innsatskvalitet

Personellressurser

Medisinstudiet er meget ressurskrevende. Mye av undervisningen foregår i smågrupper og det forekommer en del ”en til en” undervisning av studenter. Undervisningen gis av professorer, førsteamanuenser, universitetslektorer, stipendiater ansatt på Universitetet i Tromsø. I tillegg gis det undervisning fra leger og annet helsepersonell ansatt på sykehus i landsdelen samt allmennleger i landsdelen og viderekommende studenter.

Administrative ressurser
I studieadministrasjonen for medisin har 5 administrative stillinger. I tillegg kommer bruk av administrative ressurser på instituttene og på avdelingene/seksjonene på instituttnivå.

3. Resultatkvalitet

Tabellen viser nøkkeltall for ordinær- og utsatt-/kontinuasjonseksamen for studieåret 2004/2005. Ved medisinstudiet gis karakterene bestått/ikke bestått.

	Emne
	Meldt
	Møtt
	Bestått
	Stryk
	Gjennom-føring %
	% frafall etter begge eksamener

	Med-100 ordinær
	108
	105
	90
	15
	85,7
	11,1

(av oppmeldte)

	Med-100 kont/utsatt
	13
	13
	6
	7
	46,2
	

	Med-200 ordinær
	93
	89
	65
	24
	73,0
	11,8

(av oppmeldte)

	Med-200 kont/utsatt
	24
	23
	17
	6
	73,9
	

	Med-300 ordinær
	88
	83
	76
	7
	91,6
	8,0

(av oppmeldte)

	Med-300 kont/utsatt
	10
	9
	5
	4
	55,6
	

	Med-400 ordinær
	73
	73
	69
	4
	94,5
	4,1

(av oppmeldte)

	Med-400 kont/utsatt
	2
	2
	1
	1
	50,0
	

	Med-500 ordinær
	72
	71
	68
	3
	95,8
	5,5

(av oppmeldte)

	Alle
	483
	468
	397
	71
	84,8
	


Vurderinger av gjennomføringen av eksamen 

Programstyret medisin anser 10 - 15 % frafall hvert år på studiet som normalt og er tilfreds med gjennomføringsgraden fra studieåret 2004/2005. Programstyret er av den oppfatning av at nivået på undervisning og eksamen er tilfredsstillende dersom gjennomføringsgraden holder seg innenfor det normale og påpeker at i et så krevende studium er det forventet at det blir frafall underveis. De fleste studentene klarer å gjennomføre studiet innefor rammene av normert studietid.

4. Undervisningskvalitet og studieprogramkvalitet

Undervisningen ved studieprogrammet er omfattende. I tillegg til eksamener gjennomføres også kursprøver etter avslutning av hvert av de 18 organkurs. Programstyret ønsker at kursprøvene skal være obligatoriske slik at studentene skal kunne få en tettere oppfølging.  Det gjenstår en konsekvensutredning før dette kan gjennomføres. 

5. Studentevaluering og lærerevaluering av emner

Metoder

Ulike evalueringsmetoder er brukt; bla elektronisk spørreskjema via ClassFronter, samtalegrupper, evalueringsgrupper og fellesmøter. Evalueringsmetodene som benyttes følger av ”Retningslinjer for evaluering av enkeltfag, kurs og undervisningsbolker ved medisinstudiet i Tromsø.” Disse retningslinjene er fulgt i arbeidet med evalueringen av enkeltemnene og studieprogrammet.

Med-100 –Generell og organisk kjemi (tilsvarer ODO -1001)

Evalueringene fra studentene og kursleder viser at kurset er svært godt. Studentenes evaluering viser imidlertid at enkelte deler av kurset kan forbedres, dette gjelder særlig bruk av Class fronter og bedre struktur på forelesninger i organisk kjemi.

Kursleder vil iversette følgende tiltak;

· feil i materiell og mangel på avtaler i labkurset i kjemi skal rettes opp

· bruk av ClassFronter skal gjennomføres også i organisk kjemi

· ny lærebok i organisk kjemi blir vurdert

Programstyret medisin og arbeidsutvalget ved IMB har tidligere behandlet evalueringene og konkludert med at ingen tiltak utover kursleders forslag er påkrevd.

Med-100 Samfunn og sykdom (tilsvarer ODO-1002)

I evalueringen fra studentene fremkom det en rekke forslag til forbedringer av kurset og kursleder har foreslått konkrete tiltak som kan iverksettes:

· hovedtrekkene i kurset beholdes

· styrke og utvikle de odontologiske innslag som har vært vellykket

· samfunn og sykdom undervisningen bør helst starte senere på dagen og foregå som en sammenhengende seanse, en dag hver uke og ikke spredd over 3 dager

· instruksjon til forelesere må være tydelige: konkludere med klare spørsmål, utfordringer, provokasjoner osv. som studentene umiddelbart kan arbeide med i gruppene.

Programstyret medisin mener at med de forbedringer av kurset som kursleder foreslår kan kurset bli enda bedre og ser ikke behov for å foreslå ytterligere tiltak.

Med- 100 - Embryologi

Studentene kommer med omfattende kritikk av kurset i sin evaluering. Kursleder ser i sin rapport ikke de samme problemene med kurset som studentene. Programstyret medisin mener at:

· Kursleder er ansvarlig for at det etableres et godt læringsmiljø på kurset

· Det er behov for å evaluere innholdet i kurset.

Tiltak som skal iverksettes er at det er nedsatt en arbeidsgruppe som skal evaluere hele basalfagsundervisningen på studiet inkludert embryologiundervisningen. Kursleder vil få tilbakemelding fra Programstyret om dette.

Med-100 - Biokjemi 

Evalueringen fra studentene viser at det er behov for forbedringer av enkelte elementer i kurset og kursleder har forestått tiltak som skal iverksettes og allerede er iverksatt, bl.a.:

· skiftet til ny lærebok 
· endret læreplan og justert kollokviene 
· innhentet timebeskrivelse fra samtlige forelesere
· redusert mengden i kjemiundervisningen, da det viser seg at studentene som tas opp på Medisin- og Odontologistudiet i dag har et høyere kjemikunnskaps-nivå enn tidligere. Kjemien vil også bli mer integrert i biokjemi undervisningen.

· ønsket om et kollokvium basert på eksamensoppgaver imøtekommes ved at det avholdes en tentamen etter avsluttet biokjemikurs

Med – 200 – Bevegelsesapparatet - kurs 3

Studentene har sammenstilt evaluering etter en evalueringssamling og kommer med en rekke problemer og forslag til forbedringer av kurset hvor mye går på veiledernes faglige kompetanse i PBL undervisningen. 

Programstyret medisin ser det som svært viktig at dette forbedres. Kursleder har følgende forslag til tiltak som kan iverksettes:

· ytterligere fokus på faglig oppdatering av veilederne i PBL undervisningen

· mikroundervisningen skal styrkes ved at kullet deles i 4 grupper med en erfaren patolog som underviser hver gruppe

· legge inn et 2 timers kurs i latin for å lette forståelse og bruk av latinske begreper

· evaluering underveis i kurset av studentenes erfaringer så langt i kurset

Programstyret medisin ser ikke at det er behov for ytterligere tiltak enn de som kursleder allerede har foreslått.

Det vises for øvrig til pkt. 9.

6. Eksamen og sensorordningen

Ekstern sensor brukes ved alle eksamenene ved medisinstudiet og det er flere eksamenskommisjoner med interne og eksterne sensorer for de ulike eksamener. Ved avsluttende eksamenen benyttes eksterne sensorer til hver muntlig eksamen samt i eksamenskommisjon for skriftlig eksamen. I tillegg til eksamenskommisjoner er det opprettet et ”Permanent eksamensutvalg” som godkjenner og kommer med råd vedrørende eksamensoppgavenes innhold før hver eksamen avholdes. 

Eksamensbelastningen er relativt stor på eksamenskommisjonene da det er mange og omfattende eksamener på medisinstudiet samt at det er et stort antall studenter som avlegger eksamen hver år. Den største utfordringen med eksamensavviklingen er å skaffe nok eksterne  sensorer til avsluttende eksamen Med-500 da hver student er oppe til 4 muntlige eksaminasjoner.

7. Styringskvalitet

Det innkom 11 klager på karakterfastsettelsen og 1 klage på formelle feil ved eksamen Med-500. Etter ny sensur fikk en klager på Med-100 medhold. Klagen på formelle feil ble behandlet av Universitetsstyrets klagenemnd. Klager fikk ikke medhold.

8. Utveksling

I førstevalgfri periode våren 2005 reiste 57 studenter på kull 03 utenlands og i andre valgfri periode høsten 2004 reiste 13 studenter på kull 02 til utlandet. 

17 studenter er kommet til Tromsø fra våre samarbeidspartnere innenfor Nordplus og Erasmus samarbeidet.

9. Tiltak i studieprogrammet

Profesjonsstudiet medisin er under evaluering av en ekstern evalueringsgruppe og Programstyret medisin vil som følge av dette også evaluere hele studiet internt. Resultatet av den eksterne evalueringen og tiltak som skal iverksettes vil Programstyret komme tilbake til i neste års studieprogramrapport.

Den eksterne evalueringsgruppen ledes av professor Borghild Roald ved Universitetet i Oslo og har følgende mandat:

· evaluere organisering og tilrettelegging for læring i undervisningen i medisinstudiet ved UiTø

· vurdere koblingen mellom undervisning og forskning i studieopplegget

· gi innspill som kan være til nytte i det interne arbeidet med revurdering og revidering av studiet

· gi innspill til utviklingen av en kontinuerlig evalueringsprosess

· gi innspill til fagdimensjoneringen i studiet

Medisinsk grunnstudium

Institutt for medisinsk biologi, institutt for klinisk medisin, institutt for samfunnsmedisin

Medisinsk grunnstudium er et årsstudium satt sammen av emnene Med-1101 Humanbiologi 1, Med-1102 Humanbiologi 2, Med-1103 Sykdomslære 1, Med-1104 Sykdomslære 2, Med-1105 Samfunnsmedisin 1 og Med-1106 Samfunnsmedisin 2. Alle emner avsluttes med en 4 timers skriftlig eksamen. Fem av emnene inngår som del av Bachelor i helseadministrasjon, som gjennomføres ved SV-Fak.

1. Inntakskvalitet

Opptakskrav er generell studiekompetanse. Grunnstudiet er populært og studieåret 2004/2005 var 112 studenter tatt opp årsenheten. I tillegg kommer studenter som er tatt opp på  enkeltemner og studentene fra Bachelor i helseadministrasjon. Studentene er derfor både førsteårsstudenter og viderekommende, og de stiller med svært ulike forutsetninger. 
2. Studentevalueringer og faglærerevalueringer

Med-1101 Humanbiologi I

Studentene er stort sett tilfreds med kurset. Forslag til forbedringer er at forelesere før kursstart får bedre informasjon om læringsmålene for kurset. Det er 14 forelesere på kurset. Studentene ønsker at antall forelesere reduseres.

Tiltak som ble iverksatt for studieåret 2004/2005 er at kurset er lagt opp etter en lærebok i fysiologi og anatomi, noe studentene er tilfreds med.  Det var 109 studenter som møtte til eksamen Av disse strøk 24 %.

Med-1103 Sykdomslære 1

De fleste studentene har ingen forkunnskaper i sykdomslære eller medisinske fag og undervisningen har tatt høyde for det. Det var 130 studenter som møtte til eksamen. Av disse strøk 10 %.

Forslag til forbedringer er bedre samstemmighet mellom målbeskrivelse, pensum og innhold i forelesningene. Studentene mener at forelesere er for raske i progresjonen. Årsaken kan være studentenes manglende forberedelse og/eller forelesers forståelse av tilhørerne. Av de studenter som har deltatt i studentevalueringen oppgir 87 % at de i hovedsak arbeider alene med stoffet. Det bør utarbeides kompendier som legges ut på Classfronter.

Studentene må oppfordres til å arbeide i grupper. Problemet er at det ikke er obligatorisk frammøte, og en del av studentene deltar ikke i den ”ordinære studenthverdagen” ved fakultetet.

Med-1105 Samfunnsmedisin I

Studentevaluering ble gjennomført på Classfronter og som muntlig evaluering med hele kullet.. Svarprosenten på Classfronter var lav, men legges likevel til grunn i studentenes oppfatning av emnet. Studentene kritiserer lærebøker og pensum som ble beskrevet som dårlig definert. Det finnes ingen lærebok som dekker alle delemnene i samfunnsmedisin. Flere alternative lærebøker er på engelsk. Studentene mente det var vanskelig å tilegne seg statistikk og epidemiologi på engelsk. 

Tiltak på emnenivå; revurdere faglig nivå, langsommere progresjon på vanskelig tema, revurdere timeplanfestet undervisning, innføre gruppeundervisning, revurdere og definere pensum tydeligere

Tiltak på overordnet nivå; avklare om grunnstudiet skal beholdes og hvis ja, for hvilken målgruppe og bør det innføres krav om realfagskompetanse?

Med -1106 Samfunnsmedisin 2

De faglige kunnskapene hos studentene var generelt lave. Det er et problem at engelskkunnskapene generelt er svake. Til eksamen møtte 92 studenter og 2 av disse strøk. 

Etter gjennomført undervisning har de to emnene MED-1105 og MED-1106 gjennomgått omfattende revisjon, og rekkefølgen på de to emnene er byttet om. Endringene gjøres gjeldende fra høsten 2005.

Programstyret i biologi   

Bachelor og master i biologi

Bachelor i biologi 

Bakgrunn, målgruppe, relevans

Studieprogrammet er flerfakultært og ansvaret deles av de tre fakultetene Norges fiskerihøgskole (NFH), Det matematisk naturvitenskapelige fakultet (MNF) og Det medisinske fakultet (DMF). 

De tre første semestrene inneholder obligatoriske emner og er felles for alle studentene. Fra og med fjerde semester er det stor valgfrihet innen programmene og de fleste studenter vil da velge biologiemner ved ett av de tre fakultetene. 


1. Inntakskvalitet 

For opptak til bachelorprogram er kravet generell studiekompetanse (GSK). Høsten 2004 ble det tatt opp 46 studenter. Disse er registrert ved MatNat. Fra og med studieåret 2005/2006 blir det innført nye krav for opptak til realfagsstudier ved Universitetene; 2MX/2MY/3MZ +3MX/3FY/3KJ/3BI + GSK. Studentene vil dermed få bedre forutsetninger for å gjennomføre et realfag som bygger på høyeste trinn fra videregående skole. 

2. Innsatskvalitet

Det er relativt mange med professorkompetanse som underviser ved studieprogrammet. Med unntak av to emner har emneansvarlig minimum doktorgradskompetanse. I tillegg blir stipendiater i stor grad brukt til kollokvie- og laboratorieundervisning.

3. Resultatkvalitet

Tabellen viser gjennomføringsgrad og eksamensresultat for emnene som er inkludert i studieprogrammet.

Forklaring til kolonnene: Totalt = Alle studentene på emnet; B-bio = antall studenter som tilhører bachelorprogrammet i biologi; Meldt = Antall studenter som er meldt opp til eksamen; Ikke møtt = Antall studenter som ikke møtte opp til eksamen; Stryk % = Prosentandel av studentene som strøk til eksamen; Snittkarakter = Gjennomsnittskarakter.

	Emne
	Meldt
	Ikke møtt
	Stryk %
	Snittkarakter

	
	Totalt
	B-bio
	Totalt
	B-bio
	Totalt
	B-bio
	Totalt
	B-bio

	Kje-1001
	188
	52
	21
	8
	51
	64
	C
	D

	Mat-0001
	127
	26
	31
	4
	55
	45
	C
	C

	Mat-1001
	72
	4
	8
	0
	50
	0
	C
	D

	Bio-0001
	55
	24
	2
	0
	0
	0
	
	

	Bio-1001
	123
	37
	13
	3
	28
	35
	D
	D

	Bio-1002
	44
	29
	5
	4
	5
	0
	C
	C

	Bio-1003
	40
	27
	7
	6
	12
	10
	C
	C

	Bio-1004
	30
	21
	2
	1
	39
	45
	C
	C

	Bio-1005
	31
	22
	1
	1
	7
	10
	C
	C

	Bio-2103
	6
	1
	0
	0
	0
	0
	B
	C

	Bio-2102
	11
	4
	2
	0
	11
	25
	C
	C

	Bio-2104
	1
	1
	0
	0
	0
	0
	A
	A

	Bio-2105
	2
	1
	1
	0
	0
	0
	B
	B

	Bio-2300
	60
	4
	6
	0
	31
	50
	C
	D

	Bio-2301
	10
	6
	0
	0
	10
	17
	C
	C

	Bio-2302
	16
	4
	6
	1
	30
	67
	C
	C

	Bio-2303
	21
	5
	7
	2
	64
	67
	C
	E

	Bio-2304
	23
	0
	4
	0
	0
	
	D
	

	Bio-2305
	32
	13
	7
	4
	24
	22
	C
	B

	Bio-2501
	16
	11
	1
	1
	20
	0
	C
	B

	Bio-2502
	7
	3
	1
	0
	0
	0
	B
	B

	Bio-2504
	15
	1
	3
	0
	0
	0
	C
	C

	Bio-2505
	24
	1
	3
	0
	24
	0
	
	

	Bio-2506
	14
	2
	1
	0
	31
	0
	
	

	Bio-2507
	35
	0
	0
	0
	3
	
	
	

	Bio-2601
	13
	4
	3
	1
	10
	0
	B
	B


Ser man på fordelingen på disse emnene er det ingenting som tyder på at karakterfastsettingen verken er for snill, eller for streng. Det er også verdt å legge merke til at alle emnene der gjennomsnittskarakteren er B eller bedre har få studenter, når studentantallet går opp går samtidig gjennomsnittskarakteren mot C.

4. Eksamen - og sensorordningen

Eksamensformen varierer noe mellom emnene. Mappeevaluering er kun tatt i bruk på ett av biologiemnene (Bio-2105).

Alle emnene bruker ekstern sensor som sensurerer besvarelsene fra alle studenter, med unntak av Bio-0001 Grunnleggende biologi, hvor ekstern sensor foretar kontroll av intern sensors vurdering av et tilfeldig utvalg kandidater. Endringer i eksamens ordning eller sensurordning skal alltid på forhånd godkjennes av det enkelte fakultet.

5. Emneevalueringer
Følgende emner i biologi ble evaluert i programperioden 2004/2005:

	Semester
	Emne
	Evalueringsform
	Ansvarlig institutt

	Høst 2004
	Bio-1003
	Skriftlig
	IB

	
	Bio-1203
	Skriftlig
	IB

	
	Bio-1004
	Muntlig
	IMB

	
	Bio-2504
	Skriftlig
	NFH

	Vår 2005
	Bio-2102
	Skriftlig
	IB

	
	Bio-1001
	Skriftlig/muntlig
	IMB

	
	Bio-1002
	Questback
	NFH

	
	Bio-1501
	Questback
	NFH

	
	Bio-2305
	Skriftlig
	IMB

	
	Bio-2505
	Questback
	NFH

	
	Bio-2601
	Questback
	NFH


Evalueringer av enkeltemner innenfor studieprogrammet blir foretatt av det enkelte institutt som gir emnet. 

Det er åpenbart at KJE-1001, MAT-1001 og MAT-0001 har fungert dårlig slik de gjennomført høsten 2004. Høy strykprosent på disse emnene er en viktig forklaring på at over halvparten av biologistudentene har oppgitt at de er forsinket i studiet (se studentevalueringen under). Det er også verdt å legge merke til at disse emnene er studentenes første møte med studieprogrammet. Det er klart at det er særdeles uheldig at studentene kommer på etterskudd i studieprogresjonen allerede første semester.

Studentevalueringene av biologiemnene viser at kvaliteten på disse emnene generelt er høy. Selv om det som oftest kommer fram litt kritikk er den ikke særlig alvorlig og studentene virker som oftest godt fornøyd. 

Det er imidlertid fortsatt et par utfordringer i emneevalueringsarbeidet. Kvaliteten på faglærerevalueringene varierer, og i enkelte tilfeller mangler denne fullstendig. Det bør derfor utarbeides bedre rutiner i forbindelse med faglærerevalueringene. Det bør bli et krav at faglærer kommenterer eventuell kritikk som framkommer i studentevalueringene. Det bør også klart framgå av faglærerevalueringen om det skal foretas endringer i uvervisningsopplegget og hva som i så fall endres.

6. Internasjonalisering/utveksling

Det legges til rette for utenlandsopphold i 5. semester (H3), men dette kan plasseres, dersom det brukes til å ta spesifiserte kurs ved samarbeidende universitet, i ett eller to av de tre siste semestrene.

De ulike fakultet har utvekslingsavtaler i biologi med ulike universitet. Totalt har UiTø 12 utvekslingsavtaler som kan benyttes av biologistudenter. Disse utvekslingsavtalene gjør det mulig for studentene å dra til Chile, Frankrike, Italia, India, Nederland, Portugal, Spania og Sverige. Disse avtalene har i liten grad blitt brukt av våre studenter. I studieåret 2004/2005 var kun 2 studenter på utvekslingsopphold. Disse to var i Lund, Sverige. 

7. Evalueringsresultat og tiltak i studieprogrammet 

Det er utført en studentevaluering av studieprogrammet. Undersøkelsen ble utført ved hjelp av Questback. 62.5 % av studentene besvarte spørreskjemaet. 

Det er i hovedsak to temaer som går igjen i kommentarene. Det ene er et vanskelig førstesemester (hardt arbeidspress). Det andre er dårlig og /eller fragmentert informasjon både på emne- og studieprogramnivå. 

Problemer med emnekombinasjoner

I underkant av 40 % av studentene har opplevd å ta emner som har vært problematisk å kombinere. Av disse studentene svarer 70 % at problemene skyldes kollisjoner på timeplanen, mens 30 % svarer at stor arbeidsmengde fører til problemene. Det framgår av kommentarene at problematisk høy arbeidsmengde i hovedsak gjelder første semester.


Forsinkelse i studiet

Hele 56 % av studentene oppgir at de er forsinket i studiet. Blant disse skyldes dette stryk på eksamen i over 60 % av tilfellene. Et relativt stort mindretall oppgir andre årsaker, som ofte er mye jobbing ved siden av studiet eller sykdom og/eller andre personlige årsaker.

Informasjon

Ca. 50 % vurderte informasjonen de hadde fått som middels god, i underkant av 30 % som god, mens ca. 20 % mente at informasjonen var dårlig. Denne tilbakemeldingen er ikke helt uventet og tydeliggjør hvor viktig det er å komme i gang med Biologi i Tromsø prosjektet som har bedre og tydeligere informasjon om studieprogrammet som et av flere hovedmål. 

Programstyrets konklusjon

 Programstyret konkluderer med at programmet som en helhet later til å fungere godt, men at det fremdeles er noen utfordringer i implementering av alle tiltak som er nødvendige eller ønskelige. Noen av disse er:

· Eksamensresultatene i enkelte emner er dårligere enn det som kunne vært ønskelig i forhold til ambisjonene. Det er nødvendig å få vurdert hva som kan gjøres innen enkeltemner der dette er påfallende.

· Det er tydelig at studentene opplever førstesemesteret som særlig krevende. Det er imidlertid iverksatt to tiltak som forhåpentligvis vil gjøre førstesemesteret mindre problematisk. Det første er innføring av realfagskrav for opptak, det andre er endringer i pensum og undervisning i KJE-1001. Programstyret vil nøye overvåke hvilke effekter dette har, og eventuelt vurdere nye tiltak.

· En mer aktiv bruk av hjelpemidler som f. eks. Classfronter kan gjøre det enklere for studentene å få tak i viktig informasjon vedrørende undervisningsaktivitet o. l. 

· Ordningen med ekstern sensor i de fleste emner har vært positiv og bør videreføres. 

· Programstyret konstaterer at en del arbeid gjenstår for å bidra til bedre informasjon om bachelorprogrammet i biologi, både internt og eksternt. Det samme gjelder omfanget av det arbeid som er nødvendig for å implementere programmet etter intensjonene – både for administrativt og vitenskaplig ansatt personale – og for studentene. Programstyret vil ta initiativ overfor de involverte avdelingene med tanke på å etablere rutiner som fremmer samarbeidet og flyt av informasjon. 

· Programstyret har i løpet av det siste året tatt initiativ til et tiltak/”prosjekt” (Biologi i Tromsø, BiT) for å bedre informasjon om biologistudiet, øke studentrekruttering, og bidra til bedre intern informasjon.

· Programstyret er ikke fornøyd med andelen av studenter som drar på utvekslingsopphold. Programstyret etterlyser den satsningen som ble signalisert fra Universitetsdirektøren i fjorårets utdanningsmelding. 

Masterprogrammene i biologi og medisinsk biologi  

2-årige Mastergradsprogrammer i biologi 
Bakgrunn, målgruppe og relevans

Mastergradsprogrammet i biologi er flerfakultært og undervisningen blir gitt på de 3 fakultetene: NFH, MNF og DMF. Programmet har flere studieretninger. Hver studieretning har tilhørighet til kun ett av fakultetene. Studieprogrammet består av en mastergradsoppgave på 60 studiepoeng og 60 studiepoeng biologiemner på høyere nivå.


Det medisinske fakultet har følgende 4 studieretninger:

· Molekylær biologi

· Fysiologi

· Farmakologi og toksikologi

· Mikrobiologi og infeksjonsøkologi


Gjennomføringsfakta 2-årig master IMB, MF

	Semester
	Tatt opp
	Ant. Sem. Start
	Permisjon
	Sem. Reg. uten bekr. Plan
	Sem. Reg. m. Bekr. Plan
	Fullført

	Høst-2004
	9
	14
	0
	0
	12
	2

	Vår-2005
	4
	15
	0
	0
	15
	0


Programbeskrivelse - De internasjonale mastergradsprogrammene i biologi


Det tilbys to internasjonale masterprogrammer i biologi: Master’s Degree Program in Biology ved MNF og Maters’s Degree Programme in Medical Biology ved Medfak . De internasjonale programmene er lagt opp på samme måte som de norske programmene, men studentene får undervisning, eksamener og veiledning på engelsk.

1. Inntakskvalitet 
Ved det internasjonale studieprogrammet i medisinsk biologi startet 1 student på programmet. Erfaringer antyder at det er for liten tid fra studentene får opptaksbrevet, til det er oppstart på studiet, slik at studentene ikke rekker å få oppholdstillatelse. 

2. Resultatkvalitet
Gjennomføringsgrad
Gjennomføringsfakta 2-årig Master of Science IMB, MF

	Semester
	Tatt opp
	Ant. Sem. Start
	Permisjon
	Sem. Reg. uten bekr. Plan
	Sem. Reg. m. Bekr. Plan
	Fullført

	Høst-2004
	6
	8
	0
	2
	6
	1

	Vår-2005
	0
	6
	1
	1
	4
	0


Kommentarer til gjennomføringsfakta

Før innføringen av tidsfrist for innlevering av mastergradsoppgaven hersket det en del bekymring hvor mange søknader om utsettelse som ville komme. Det virker som om det er stor forskjell mellom de ulike institutter når det gjelder mengden av utsettelsessaker. Programstyret vil i kommende periode undersøke nærmere hvordan denne ordningen praktiseres, som f. eks. om studentene på de ulike instituttene får lik behandling. 

Konklusjon

Det meste av konklusjonen i bachelordelen av rapporten gjelder også mastergradsstudiet. De involverte instituttene og fakultetene har en lang tradisjon i å styre seg selv og det kan virke som om bevisstheten om at det er ett felles mastergradsprogram i biologi er ganske lav. Dette kan være en av årsakene til at viktig informasjon ikke bryter fakultetsbarrierene, noe som også medfører at Programstyret blir satt litt på sidelinjen. Programstyret ønsker derfor å fremme bevisstgjøringen om den reelle strukturen til mastergradsprogrammet i biologi blant både vitenskapelige og administrative ansatte. 

3. Studieprogramkvalitet

Ved mastergradsprogrammet i biologi er det ved studieretningene ved DMF lagt opp til at veileder og student sammen skal velge ut de emnene som er de mest relevante for den enkelte students spesialisering. Det har imidlertid vist seg at dette ikke fungerer optimalt i en tid med få studenter. Både veiledere og studenter synes det er vanskelig å velge ut alle emnene. 


Fakultetet tilbyr mange biologiemner, og med få studenter hender det at enkelte av disse blir avlyst dersom bare 1-2 studenter melder seg til emnet. En arbeidsgruppa på fakultet har gått igjennom biologiemnetilbudet spesielt med tanke på mastergradsprogrammene i biologi. Det tas sikte på å komme frem til en løsning der mastergraden inneholder flere obligatoriske emner. 


Hver student blir gitt individuell veiledning i forbindelse med mottak. Studieprogresjonen for den enkelte student blir overvåket. I tilfeller med lav studieprogresjon blir student og veileder kalt inn til samtaler med studieadministrasjonen for å sikre at studenten får levert sin masteroppgave før tidsfristens utløp.

Programstyret for master i teknologi 

Studieprogrammet master i teknologi

Bakgrunn, målsetning og relevans

Alle programmene er 5-årige integrerte masterprogrammer. Studieprogrammet Molekylær bioteknologi er tilknyttet DMF. Molekylær bioteknologi er hovedsakelig bygd opp rundt genteknologi som er basert på forståelse og bruk av arvestoffet. Studiet består av teoretiske og praktiske emner og er på 300 studiepoeng. Målet med studiet er å utdanne høyt kompetente kandidater som kan dekke en økende etterspørsel etter kvalifisert fagpersonell innen industri, forskning, kontrollverk, forvaltning og ledelse.

1. Inntakskvalitet
De fem master i teknologi-programmene ved Universitetet i Tromsø har alle følgende opptakskrav; GSK med fordypning i 2FY og 3MX. Ved studieprogrammet molekylær bioteknologi var 4 studenter registrert høsten 2004 og 5 studenter våren 2005. Studieprogrammet er lukket og har 15 studieplasser. Våren 2005 var totalt 47 studenter registrert på studieprogrammet.
2. Innsatskvalitet

 Foreleserne er hovedsakelig professorer og førsteamanuenser.

3. Resultatkvalitet

Molekylær bioteknologi

	Emne- kode
	Emnenavn
	Sem.
	Ant.

stp
	Antall eksamens-meldt
	Antall møtt til eksamen
	Ant.

stryk
	% stryk/

møtt
	Gjen.snitt karakter (av beståtte)

	INF-1100
	Inf. i programmering
	H
	10
	10
	10
	0
	0
	C

	MAT-1001
	Kalkulus 1
	H
	10
	10
	9
	3
	33
	D

	KJE-1001
	Intro. til kjemi og kjemisk biologi
	H
	10
	11
	11
	3
	27
	B

	KJE-1002
	Organisk kjemi
	V
	10
	12
	8
	1
	13
	C

	BIO-1001
	Celle- og mol.biologi
	V
	20
	10
	8
	1
	13
	C


Resultatene for studentene ved molekylær bioteknologi er middels.  

4. Evalueringer

For graden master i teknologi, molekylær bioteknologi har det vært utført studentevaluering av følgende obligatoriske emner: 

Mat-1001 Kalkulus 1

Kje-1002 Organisk kjemi

Kje-1003 Prog.org. kje

Bio-1001 Celle og molekylærbiologi

Bio-2300 Biokjemi

Bio-2303 Genetikk

Noen kommentarer

Mat-1001 – studentene har svart på spøreskjema(papir). Forslag fra institutter er at forelesningstimer øker fra 3 til 4 pr uke. Mathematica flyttes til Mat-1002.  orakeltjenesten økes til 4-5 dager pr uke. Repetisjonskurs og ekstern evaluering av emnet avventes.

Kje-1002 – spørreskjema via ClassFronter

Kje-1003 – studentene har svart på spørreskjema(papir). Ingen spesielle kommentarer

5. Studieprogramkvalitet

Kvaliteten i studieplanen skal evalueres i årlige studieprogramevalueringer. Resultatene av evalueringen skal innlemmes i kvalitetsrapporten for hvert studieprogram. Studieprogramevalueringer er gjennomført for studieåret 2004/2005 for alle programmer utenom molekylær bioteknologi som skal evalueres studieåret 2005/2006. Siv.ing-/master i teknologiprogrammene er konstruert slik at de i tillegg til de obligatoriske emnene, også gir tilstrekkelig kunnskap i relevante støttefag; både realfaglige- og ikke-realfaglige emner.

6. Internasjonalisering.

Alle programmene har lagt opp til at man kan ha et utenlandsopphold av ett til to semesters varighet. Emner som tas ved et utenlandsk universitet må godkjennes på forhånd.

7. Rekrutterings tiltak   

Det har i de siste årene vært lave søkertall til siv.ing-/master i teknologiprogrammene. Molekylær bioteknologi, informatikk, industriell matematikk, kommunikasjon og mikroelektronikk samt romfysikk er studiene adgangsregulert med opptak på henholdsvis 15, 25, 5, 20 og 15 studenter. De siste årene har søkningen vært lav og studiene har i praksis vært åpne. Arbeidet med å rekruttere flere studenter har vært diskutert i programstyret og de tiltak som er gjort studieåret 2004/2005 er følgende: 

Den nye universitetsbrosjyren er så bra utformet at behovet for egne studieprogrambrosjyrer er redusert.

8. Programstyrets kommentarer

Under sin behandling av rapporten for 2004-2005 bemerket Programstyret følgende forhold spesielt:  

Man er opptatt av at det utvikles troverdige evalueringsmetoder for emneevalueringer og studieprogramevalueringer som også tar hensyn til relevans og statistisk signifikans (at antall som har besvart er stort nok). god kompetanse på det. 

Studentene bør i tillegg til evalueringer også oppmuntres til å fremme sine tanker, følelser, klager med mer via sine tillitsvalgte studenter som har sete i ulike organ.

Det er allerede stor evalueringstretthet blant ansatte og studenter og studenter føler ofte at tilbakemeldinger ikke førere frem. 

Emneevaluering av 3000-emner hvert andre år, og 1000- og 2000-emner hvert tredje år er for ofte. 

Det er viktig å gi oppfølging og tilbakemeldinger til svake studenter.

Selv om ansatte gir uttrykk for evalueringstretthet, har arbeidet med kvalitetssikringssystemet til Universitetet medført holdningsendringer. De faglige ansatte har vært nødt til å tenke igjennom sin undervisning, veiledning og evaluering knyttet til sine emner. 
Programstyret for arktisk naturbruk og landbruk

Mastergradsprogrammet for femårig integrert master for arktisk naturbruk og landbruk 

Bakgrunn, målgruppe og relevans

Studiet er et 5-årig mastergradsstudium med mulighet til å avslutte etter 3 år og få en bachelorgrad. Studentene skal gis grunnleggende opplæring i matematikk, kjemi og biologi i bachelorstudiet. I tillegg skal studentene gjennomføre tverrfaglige fordypningsemner i Arktisk naturbruk og landbruk. Det er lagt opp til tre studieprogram på mastergradsnivå. Disse er:   planteproduksjon og produksjonsgrunnlaget -  vassdrag  -  beitende dyrs fysiologi/økologi.

Det faglige og administrative ansvaret er lagt til Det matematisk naturvitenskapelige fakultet (MNF) ved Institutt for Biologi. Programmet er tverrfaglig med bidrag fra fire fakultet: Det matematisk naturvitenskapelige fakultet (MNF), Norges fiskerihøgskole (NFH), Det medisinske fakultet (Medfak) og Samfunnsvitenskapelige fakultet (SV). 

1. Inntakskvalitet 

For å bli tatt opp til studiet kreves det generell studiekompetanse eller realkompetanse. Fra og med opptaksåret 2005/2006 kreves det i tillegg minimum 2MX/2MY/3MZ + 3MX/3FY/3KJ/3BI for å bli tatt opp til bachelorprogrammet i biologi. Undervisningen i de biologiske innføringsemnene baserer seg på at studentene har kunnskaper tilsvarende 3BI. De studentene som ikke har dette bør i første semester ta introduksjonskurset i biologi, Bio-0001, og forflytte undervisningen i examen philosophicum, Fil-0700 eller Fil-0701 til et senere 

semester. Høsten 2004 ble 12 studenter tatt opp på studiet.

2. Innsatskvalitet

Flere av de faste vitenskapelige stilinger var ennå ikke besatt studieåret 2004/2005, og det var til dels utskiftning av forelesere engasjert i stillinger. Også på den administrative siden var det utskiftning av folk på engasjement. At studieprogrammet er tverrfakultært gjør det særlig administrativt krevende. Alle som er og har vært involvert i studieprogrammet har lidd under  mangelen på kontinuitet og uklarheter rundt ansvarsforhold. 

3. Resultatkvalitet

Tabellen viser gjennomføringsgrad og eksamensresultat for emnene som er inkludert i studieprogrammet.

	Emne
	Meldt
	Ikke møtt
	Stryk %
	Snittkarakter

	
	Totalt
	ANL
	Totalt
	ANL
	Totalt
	ANL
	Totalt
	ANL

	Kje-1001
	188
	15
	21
	1
	51
	71
	C
	D

	Mat-0001
	127
	7
	31
	0
	55
	29
	C
	C

	Mat-1001
	72
	
	8
	
	50
	
	C
	

	Bio-0001
	55
	9
	2
	1
	0
	0
	
	

	Bio-1001
	123
	8
	13
	0
	28
	25
	D
	D

	Bio-1002
	44
	6
	5
	0
	5
	0
	C
	D

	Bio-1003
	40
	10
	7
	0
	12
	20
	C
	C

	Bio-1004
	30
	9
	2
	1
	39
	25
	C
	D

	Bio-1005
	31
	7
	1
	0
	7
	0
	C
	C

	Nab-2002
	7
	7
	0
	0
	0
	0
	C
	C

	Nab-2003
	13
	9
	1
	0
	0
	0
	C
	C

	Nab-3001
	2
	2
	0
	0
	0
	0
	
	

	Bio-2102
	11
	3
	2
	0
	11
	0
	C
	C

	Bio-2501
	16
	2
	1
	0
	20
	50
	C
	C


Forklaring til kolonnene: Totalt = alle studenter på emnet; ANL = antall studenter som tilhører Arktisk naturbruk og landbruk; Meldt = antall studenter som er meldt opp til eksamen; Ikke møtt = antall studenter som ikke møtte opp til eksamen; Stryk % = prosentandel av studentene som strøk til eksamen; Snittkarakter = gjennomsnittskarakter.

. 

ANL-studentene ser ut til å få litt dårligere snittkarakter enn det totale snittet på kurs som kjemi (Kje-1001), zoologi (Bio-1002) og fysiologi (Bio-1004). I tillegg må det nevnes at strykprosenten blant ANL-studenter på kjemi (Kje-1001) er på 71 %. Med tanke på at dette er et kurs som alle må igjennom, er dette et alarmerende tall. Denne høye strykprosenten er en viktig forklaring til hvorfor halvparten av studentene oppgir at de er forsinket i studiet sitt. Dette er et av de første emnene studentene møter ved universitetet, og det er dermed svært uheldig at studentene kommer på etterskudd i studiet allerede fra første semester av. Problemene med kjemikurset har vært behandlet på de fleste nivåer innen MatNat-fakultetet, og det er iverksatt tiltak i form av endring i pensum og undervisningsopplegg fra høsten 2005.

4. Studieprogramkvalitet

Det er utført en studentevaluering av studieprogrammet. Undersøkelsen ble gjennomført ved hjelp av Questback. 16 studenter (77,3 %)som er registrert på studieprogrammet besvarte spørreskjemaet.

Arbeidsbelastning og obligatoriske elementer

Undersøkelsen viser at de fleste studentene mener arbeidsbelastningen er passelig i studieprogrammet, likeså at andelen obligatoriske elementer er passelig. En tredjedel mener at obligatoriske elementer er for høy og at kjemi og matematikk burde være valgfrie emner. Disse studentene skjønner ikke hva de skal med disse fagene i arbeidslivet. 

Emnetilbudet

Studentene mener at emnene som tilbys innen studieprogrammet er middels (56,3 %) eller godt (43,8 %). Halvparten av studentene mener det tilbys emner som ikke er relevante for studiet, og dette har sammenheng med tidligere kommentarer angående kjemi, matematikk og enkelte biologiemner. En student kommenterer at Nab-2000 kursene ikke er relevante om man ikke har tenkt seg i den retningen.

De fleste studentene (68,8 %) savner emner i studieprogrammet, og lister opp en lang liste av fag innen økologi, skogbruk, økonomi, geologi/jordsmonn, friluftsliv, veiledning mot produsenter i landbruket, økologisk nytenkning innen arktisk landbruk, reindrift og biodiversitet.

Over 70 % av studentene oppgir at emnene på et nivå i studieplanen til en viss grad har forberedt dem på emnene i neste nivå, mens 13,3 % har svart at de i liten grad gjør det, og 13,3 % har svart at de i høy grad gjør det.

Problemer med emnekombinasjoner

I overkant av 40 % av studentene har hatt problemer med emnekombinasjoner. Nesten 60 % av disse studentene oppgir at problemet skyldes stor arbeidsmengde, mens rundt 40 % oppgir at kollisjoner på timeplanen var problemet. Problemene ser ut til å henge sammen med at studentene prøver å kombinere fag fra ulike fakultet, eller når studentene velger emner på tvers av ”anbefalt” rekkefølge (hengefag). 

Forsinkelse i studiet

Halvparten av studentene er forsinket i studiet i forhold til normal studieprogresjon. Nesten 90 % oppgir at dette skyldes stryk på eksamen.

Informasjon  
Tilnærmet alle studentene har aktivt søkt informasjon om studieprogrammet. De vanligste informasjonskanalene er nettsidene til UiT, studiekonsulenter, trykt informasjonsmateriell og medstudenter. Rykter og aviser oppgis som en annen brukt kanal.

Rundt halvparten av studentene vurderte informasjonen de hadde fått som dårlig, og resten vurderte den som middels. 

Informasjonen er mangelfull og den informasjonen som kommer er rotete og ufullstendig. Dette gjelder alt fra ekskursjoner, pensumlister, undervisning, semesterplan og ansettelsesforhold. Flere studenter sier at viktig informasjon kommer fram til de via rykter og flaks. Dette må klart forbedres, som nevnt tidligere i rapporten. 

Variasjonen og tverrfagligheten i studieprogrammet får derimot skryt.

En del kommenterer at studiet er for rettet mot forvaltning av arktisk naturbruk og landbruk, og ikke mot bruken i seg selv.

5. Eksamens- og sensorordning

Alle emnene bruker ekstern sensor som deltar ved utformingen av eksamensoppgaver og sensorveiledning. Endringer i eksamensordning eller sensurordning skal alltid på forhånd godkjennes av det enkelte fakultet.  For NAB emnene har eksamensformen vært mappeevaluering bestående av 2 x3 timers delprøver, prosjektarbeid og en avsluttende muntlig eksamen som omfatter hele pensum. Karakterform: Bokstavkarakterer A-F.

6. Internasjonalisering student utveksling 

ANL har i dag flere generelle studieutvekslingsavtaler med samarbeidsuniversiteter. Studenter har allerede hatt studieopphold ved University of Alaska i Fairbanks og Sveriges Landbruksuniversitet i Umeå. Vi har generelle studieutvekslingsavtaler med flere universitet i Canada, men det er spesielt University of Saskatchewan det er etablert et samarbeid med. Sammen med University of Saskatchewan og University of Arctic er vi i ferd med å etablere et sirkumpolart landbruksnettverk der kursutvikling og utveksling av PhD og Master studenter inngår som en del av nettverket.

Programstyrets konklusjon og anbefalinger

Programstyret konkluderer med at studieprogrammet helhetlig ser ut til å fungere, men at det  på flere punkter er behov for forbedring. Programstyret har prioritert 4 områder det må arbeides videre med:

1. Bygge videre på den tverrfaglige modellen –

2. Bedre rekrutteringen Programstyret ser den lave rekrutteringen til studiet i sammenheng med mange forhold, som for eksempel manglende ansettelser av fagpersoner

3. Holde på studentene – Studieprogrammet mister mange studenter før de begynner på de spesifikke ANL-kursene (Nab-2001, Nab-2002, Nab-2003) i sitt fjerde semester.

4. Bedre informasjonsflyten og ansvarsfordelingen – Arktisk naturbruk og landbruk er et tverrfakultært studieprogram, noe som har bidratt til at informasjonsstrømmen mellom alle involverte fakultet og institutt i dag er uoversiktlig og ufullstendig. 

      Programstyret er den samlende faktor og vil ta initiativ ovenfor alle involverte parter 

      til å etablere rutiner rundt koordineringen av informasjonsstrømmen. Bevisstheten om 

      ansvarsfølelsen ovenfor ANL-studiet til alle involverte parter må økes.

Programstyret for lærerutdanninga

Lærerutdanning i realfag og lærerutdanning i naturfag og matematikk

Bakgrunn, målgruppe, relevans

De to studieprogrammene er femårige mastergradsstudium og inneholder emner innen ulike fag samt en fagdidaktisk og pedagogisk del. De tre første årene tar studenten i hovedsak faglige emner i tillegg til ex.phil. (10 studiepoeng) og et fagdidaktisk og pedagogisk innføringsemne (ex.paed, 10 studiepoeng). De to siste årene inneholder en praktisk-pedagogisk del (PPU, 50 studiepoeng), en faglig del (30 studiepoeng) og et selvstendig arbeid (40 studiepoeng). Studieprogrammet i realfag gir fordypning i to realfag (kjemi/biologi, fysikk/matematikk, biologi/matematikk, kjemi/matematikk) og dekker kompetansekravet for undervisning i videregående skole for disse fagene. De obligatoriske emnene i programmet er i hovedsak på 1000 og 2000 nivå. Det er ikke lagt opp til stor valgfrihet i programmene.

Programstyret for lærerutdanningene har utarbeidet en felles rapport for de to studieprogrammene ” femårig integrert lærerutdanning i realfag” og ”femårig integrert lærerutdanning i naturfag og matematikk”. Rapporten gjelder for studieåret 2004-2005, og det er studenter knyttet til kull(startkull) 2004 og 2003 som blir vurdert. 

1. Inntakskvalitet

Opptakskravet er generell studiekompetanse. Fra og med studieåret 2005/2006 vil det bli innført nye krav for opptak til realfagsstudier ved Universitetene, i tillegg til krav om generell studiekompetanse. Opptakskravene er da 2MX/2MY/3MZ + 3MX/3FY/3KJ/3BI. 
Det er totalt 7 aktive studenter ved studieprogrammet i realfag, 4 fra kull03 og 3 fra kull 04.

2. Innsatskvalitet

Kompetansen til de ansatte er høy. De fleste forelesere er på professor-/førsteamanuensisnivå. I tillegg blir stipendiater i stor grad brukt til kollokvie- og laboratorieundervisning.

3. Resultatkvalitet

Til sammen 41 eksamener ble avlagt i løpet av  2004/2005 for begge studieprogrammene. Av disse er det 5 som har fått stryk (12%), alle disse er ved begynneremnene KJE-1001, MAT-1001 og MAT-1002. Strykprosenten for lærerstudentene er den samme som den totale strykprosenten for emnet.  Resultatene ellers for de to studieprogrammene gir ingen grunn til bekymring, men antall studenter er veldig få og datagrunnlaget er dermed noe tynt til å trekke vidtgående konklusjoner. 
4. Eksamen- og sensorordningen

Eksamensform er mappeevaluering og skriftlig eksamen. 

Alle fysikk, matematikk og statistikk og noen kjemi- emner har brukt ekstern sensor som sensurerer besvarelsene fra alle studenter. Emnene Bio-0001, INF-1100 og KJE-1001 brukte ekstern sensor som foretok kontroll av intern sensors vurdering av et tilfeldig utvalg kandidater. KJE-1002 brukte ekstern sensor som deltok ved utforming av eksamensoppgaver og sensorveiledning.  

Endringer i eksamensordning skal alltid på forhånd godkjennes av fakultet. Sensurordningen for alle emner ved MNF godkjennes hvert semester. 

5. Utenlandsopphold
Det er lagt opp til at man kan ha et utenlandsopphold av ett semesters varighet. 

Det har ikke vært studenter på utenlandsopphold i løpet av studieåret 2004/2005. Årsaken til dette er nok at noen av studentene på programmene er kommet såpass langt i studiet og startet på PPU og at det derfor ikke passer å reise til utlandet. For resten av studentgruppa kan årsaken være at de er kommet kort i studiet. Studieprogrammene har også liten grad av valgfrihet noe som kan gjøre det vanskeligere å reise ut. 

6. Evalueringsresultat og tiltak i studieprogrammet

Studieprogramevalueringer

Til sammen 5 studenter har deltatt i en studentevaluering av studieprogrammene, 3 fra realfag og 2 fra naturfag og matematikk via nettbasert spørreskjema.

Studentenes tilbakemelding

Alle studentene synes at arbeidsbelastningen er passelig ved studieprogrammet i realfag. Andelen obligatoriske emner er passelig. Ved studieprogrammet i realfag er 2 studenter godt fornøyd, men 1 er middels fornøyd med emner som tilbys. Ved studieprogrammet i realfag har 2 studenter tatt emner som har vært vanskelig å kombinere. 
Utveksling

2 av studentene ved studieprogrammet i realfag svarer at de først vet om de kan dra på utenlandsopphold i løpet av utdanningen. Alle 3 svarer at de ikke kunne tenke seg å dra på utvekslingsopphold

Egne kommentarer

Emneoppbygning er ikke alltid like bra, for eksempel ved at MAT-1003 gjennomføres før MAT-1004. Det er bra at man har gjort endringer i studieprogrammet i realfag – fagkombinasjon fysikk/matematikk. INF-1100 er erstattet av FYS-0100 første semester. 

Antall studenter pr lærere bør brukes som et salgsargument for realfagsstudier. Ikke alt fungere like godt i praksis. Det bør bli et bedre samarbeid mellom fakultetene, spesielt med tanke på masterdelen. 

Programstyrets studentrepresentanter har også kommet med nyttige tilbakemeldinger som går på forbedringer av oppbygningen av programmet. 

Programstyrets oppsummering

Programstyret vil følge opp tilbakemeldingene fra studentene og se på om det kan gjøres endringer mht rekkefølgen av emnene MAT-1002, MAT-1004 og MAT-1003 under fagkombinasjonen kjemi/matematikk. Programstyret oppfordrer IPLU til å se nærmere på muligheten for å opprette fagdidaktiske emner, samt se på oppbygningen av masterdelen/PPU og en mulig endring av denne. 

Programstyret tar sikte på å arrangere et informasjonsmøte for alle lærerstudenter en gang i året, ved behov hvert semester. Generell informasjon om studieplaner, seminarer, classfronter samt spørsmål/innspill fra studenter vil være tema for møtet. 

Programstyret registrerer at studentene har problemer med å få PC plass og vil derfor foreslå at det kjøpes inn bærebare PC`er til studentene

Når det gjelder utveksling er dette noe programstyret/fakultet(ene) må jobbe videre med. Det bør opprettes egne avtaler for studieprogrammene med institusjoner som både har et godt realfags- og fagdidaktisk miljø. Flere universitet i bla Sverige er aktuelle. 

Mat.nat.fak. vil gå inn for å legge ned studieprogrammet ”lærerutdanning i naturfag og matematikk”. Høsten 2005 var da siste gang opptak til programmet ble gjort. Årsaken til dette er at søknaden til studieprogrammet har vært svært lav og at man derfor ønsker å satse på ett lærerprogram i realfag. 

Programstyret anser rekrutteringen til studiet som svært viktig og etterlyser bla informasjon fra den nasjonale arbeidsgruppen som ble opprettet forrige studieår. Gruppen skulle se nærmere på hvilke grep som kan gjøres i forhold rekruttering til lærerutdanningene og informasjon om studiet. 

Det er også viktig at studentene brukes aktivt i rekrutteringen, både ved skolebesøk og rekrutteringsmesser som Informasjonsavdelingen arrangerer. Programstyret ser det også som en mulighet at det leies inn ekstern hjelp som kan bidra med å utforme gode nettsider og annen informasjon om studiet som ”selger”.

Fakultetets vurdering

De ulike evalueringer viser at undervisningen gitt ved fakultetet er gjennomgående god.  Det  er likevel grunnlag for utvikling og endringer både i faglig innhold og i undervisningsformer med bakgrunn i programstyrerapportene. 

Inntakskvalitet (og resultatkvalitet)

Inntakskvaliteten synes generelt å være god. Ved profesjonsstudiet medisin og master i odontologi har studentene enten gode karakterer og/eller tilleggspoeng for annen utdanning. 

Ved master i farmasi endres nå opptakskravet med bakgrunn i høy strykprosent i kjemiemnene. Opptakskravene til realfagene endres likeså fra høsten 2005 slik at studentene vil få et bedre grunnlag for å kunne gjennomføre et realfagsstudium. 

Opptak til medisin grunnstudium er GSK. Studiet er åpent, og manglende karakterkrav innebærer at studenter med dårlig resultat fra videregående skole kan registrere seg på studiet. Det er ikke obligatorisk fremmøte. De ulike emner er likevel krevende og fordrer en viss arbeidsinnsats for å kunne bestå eksamen. Faglærerevalueringene peker særlig på at inntakskvaliteten ikke er tilfredsstillende samt at det må avklares hvorvidt grunnstudiet skal beholdes og eventuelt i hvilken form. Likeså må det vurderes hvorvidt det skal stilles krav til opptak utover GSK. Diskusjonen er allerede i gang og undervisningsutvalget ved fakultetet vil initiere en videre utredning av saken.

Innsatskvalitet - undervisningskvalitet

Undervisningen gis i hovedsak av professorer, førsteamanuenser/amanuenser, stipendiater og universitetslektorer og viderekommende studenter. I tillegg kommer IT personell og teknisk/administrative stillinger.

Fakultetet har 126 førstestillinger, 14 bistillinger, 62 stipendiat/postdokstillinger, 82 tekniske stillinger og 57 administrative stillinger. 

Det er stor mangel på lærerkapasitet i form av ubesatte stillinger i farmasi og odontologi, og pga sen utlysning av og tilsetting i nye stillinger innen basalfagene i forbindelse med økt opptak av medisin studenter og oppstart av odontologi. Dette har ført til press på tilsatte ved flere av instituttene. 

Resultatkvalitet og gjennomstrømning.

For master i farmasi synes gjennomstrømningen å være god, likeså resultatene på mastergradsoppgaven. Det vil være interessant å se hvilken betydning endring av opptakskravet har for eksamensresultatene i emnene. 

For master i odontologi er det for tidlig å trekke konklusjoner etter kun ett studieår. Inntakskvaliteten er god og spørsmålet om hvilke faktorer som er avgjørende for resultatet kan neppe besvares nå. Imidlertid føler studentene et visst ubehag ved å være få blant mange medisinstudenter. Likeså føler de seg avvist av fakultetets felles studieadministrasjon. For å kunne skape en egen identitet og kulltilhørighet skulle odontologistudentene ha ”sin” studiekonsulent. Ordningen synes ikke å ha fungert etter intensjonen. Her har både fakultetet og de involverte institutt en utfordring. Et forsøk med engasjement av ny studiekonsulent ved IMB ser så langt ut til å fungere godt. En ordning med mer integrering av odontologi og medisin studentene på kull –05 synes mer vellykket, og vil bli evaluert.

Programstyret for profesjonsstudiet medisin konkluderer med at gjennomføringsgraden er tilfredsstillende.  Fakultetet har ingen merknader til dette. Det er nå satt i gang et arbeid med å gå igjennom studentenes studierett. Studieretten ved UiTø er begrenset, bl.a. innebærer passivitet at studieretten kan trekkes tilbake. Dette arbeidet er del av en økt innsats for å øke progresjonen blant medisin studentene.

Ved masterstudiet i helsefag ble det kun avlagt deleksamener dette studieåret, ingen avsluttende mastergrad. Det ble videre avlagt hovedfagseksamener i helsefag/sykepleievitenskap. Det er vanskelig å si noe om gjennomføringsgraden da studentene kan følge masterstudiet som et deltidsstudium.

Ved masterstudiet i folkehelsevitenskap er strykprosenten lav for emneeksamener og resultatet er middels eller bedre. 

For realfagene er strykprosenten høy for noen av emnene og hele 56 % av studentene er forsinket i studiet. Det er tydelig at studentene opplever første semester som særlig krevende. Ved å innføre realfagskrav ved opptak vil trolig strykprosenten gå ned. 

Flere har problemer med emnekombinasjonene. Prosjektet Biologi i Tromsø vil kanskje gjøre emnevalgene mer oversiktlig. Den lave søknaden til realfagene bekymrer fakultetet, og vil støtte Biologi i Tromsø som ønsker en bedre, og mer helhetlig web-portal for biologi-studiet ved UiTø. IMB har gjennomgått emneporteføljen ved instituttet og antall emner er nå redusert. Dette arbeidet bør fortsette.

Det flerfakultære samarbeidet er en utfordring for fakultetet og ser ikke ut til å ha funnet sin form ennå. Det synes å være behov for møtearenaer utover programstyremøtene.

Studieprogramkvalitet

Kvaliteten på studieprogrammene er gjennomgående god og mye arbeid med forbedringer vil fortsette. 

En gjennomgående evaluering av studieplanen for medisin er påbegynt, og en avtale med en ekstern komité er etablert. Dermed kan en mulig revisjon av studieplanen starte opp neste vår. Det vurderes å engasjere faglige koordinatorer for hvert av studieårene. Hensikten er å sikre undervisningsplanene ut fra et helhetlig perspektiv og styrke den faglige kontakten mellom kursledere, programstyret og  fakultetet. Arbeidet med å utarbeide enhetlige kursbeskrivelser og fagplaner er startet opp, og innføring av obligatoriske kursprøver blir vurdert.  Et arbeid med å vurdere pensummengde og sammensetning av første studieår er under avslutning, og spesielt vurderes innholdet av fagemnet molekylær biologi og genetikk. Økningen i opptak av studenter som skjedde høsten 2004 medfører også behov for en gjennomgang og økning av utvekslingsavtaler.

Odontologistudiet er kommet godt i gang med andre årets undervisning, og arbeidet med studieplanen for de to første årene med en enhetlig emnebeskrivelse og fagplaner er snart ferdig. Arbeidet med de tre siste årene kommer i gang samtidig med at fagfolk nå ansettes. Det arbeides også godt med kvalitetssikringen av studiet.

Farmasistudiet skal også evalueres og en ekstern komité er oppnevnt. Biologistudiene skal gjennomgås mht en samordning av antall emner og vurdering av antall studieretninger, og for bedre gjennomføring av evaluering.

Studieprogrammet for arktisk landbruk ser ut til å fungere, men det er behov for forbedringer. Rekrutteringen til lærerutdanningen synes vanskelig og må vurderes når det nå kun blir en studieretning.

Rammekvalitet

Mottak av studenter, informasjonsmøter og fadderordninger ble gjennomført i samarbeid med studieavdelingen. 

Undervisningen gis i hovedsak i  MH bygget, farmasibygget, ved MatNat og ved UNN. I tillegg er studenter utplassert i sykehus, ved legekontor og apotek i landsdelen.  Det er behov for nye undervisningsarealer og MH II vil kunne løse problemene. AV-avdelingen er ombygget til lesesal og gir nå plass til nye 68 studentplasser.

Organisering av studieadministrasjon

Studieadministrasjonen ved fakultetet er dels sentral, dels desentralisert til instituttnivå. slik at en studiekonsulent administrerer ”sine” studenter, studentene har ”sin” studiekonsulent. Flere av studieprogrammene som tilbys fra ett enkelt institutt, administreres fra vedkommende institutt. Dette gjelder farmasi, folkehelse, helsefag, og biologi.

Ved fakultetet har tre institutter ansvar for undervisningen ved profesjonsstudiet medisin.  Administrasjonen foregår i hovedsak ved den sentrale studieadministrasjonen på fakultetsnivå. 

Det er nå satt i gang arbeid med en gjennomgang av omfanget  og fordeling av studieadministrative oppgaver mellom  instituttene og den sentrale fakultetsadministrasjon. Både service overfor de fagansatte og overfor studenter må vurderes, og i den anledning også de studieadministrative oppgaver. Det er et spørsmål hvorvidt service overfor studentene skal foregå i et samlet ”servicesenter” eller om studentene nå skal henvende seg til det studieadministrative personell ved de berørte institutter.  
Kommentarer til utdanningsmeldinga 2003/2004
Faglig oppfølging av studentene

Kvalitetsreformens krav om omlegging av undervisninga har medført økning i arbeidsbelastning både for studenter og lærere. Det er viktig å utarbeide retningslinjer for fastsettelse av arbeidsomfang for emner på lavere og høyere grad, noe universitetsdirektøren vil bistå fakultetene med. 

DMF ser fram til at slike retningslinjer blir utarbeidet, noe som vil kunne danne et bedre grunnlag for beregning av studiepoeng for de ulike emner og gi en rimelig arbeidsbelastning for de ulike studier. Ved den planlagte revisjon og gjennomgang av medisinstudiet og etablering av odontologistudiet kan dette bli et verdifullt verktøy. 
Evalueringer og avviksmeldinger

DMF har lang tradisjon med å evaluere kurs og emner, både skriftlig og muntlig. Det er positivt at det utvikles en felles mal for utforming av spørsmål og at felles spørsmål stilles til alle studenter og lærere. DMF har i tillegg til disse, valgt andre evalueringsformer, eksempelvis samtaler og diskusjon, evalueringsgrupper m.m. 

Utdanningsmeldingen tar opp problemstillingen om at behandlingen av avviksmeldinger og klager tar for lang tid. Universitetsdirektøren skal utarbeide retningslinjer for registrering og behandling av avviksmeldinger og Studieavdelingens informasjons- og veiledningskontor (SIV) skal ta i mot avviksmeldinger og henvise de videre til personer og organer som har beslutningsmyndighet.  

DMF mener at det er et klart behov for slike retningslinjer.  I utgangspunktet bør det være enkelt for studentene å kunne innlevere avviksmeldinger, det bør ikke være altfor mange nivå i en slik behandling. Spørsmålet om hvor avviksmeldingen skal leveres, bør drøftes ytterligere. Når det finnes klare retningslinjer, vil det neppe være problematisk for fakultetene å etablere gode rutiner for behandling av klager. Fakultetene bør kunne være førsteinstans i mottak av avviksmeldinger. SIV kan fungere som klageinstans hvis retningslinjene ikke blir fulgt. 

Fleksible læringsformer og IKT

De tiltak som er vedtatt i utdanningsmeldinga er at ”Fakulteter som i liten grad har tatt i bruk fleksible læringsformer bes om å sette i verk systematiske IKT-prosjekter.” 

I samarbeid med universitetsbiblioteket er IKT i utdanninga ved DMF utredet. Resultatet er at det ble nedsatt en arbeidsgruppe som har planlagt gjennomføringen av IKT-opplæringen.

Videre benyttes ClassFronter ved de fleste studieprogram og det pågår en kontinuerlig diskusjon om hvordan ClassFronter kan utnyttes bedre. 

Sensorordninga

DMF ser bruk av eksterne sensorer som et viktig ledd i kvalitetssikringa og benytter stort sett eksterne sensorer i sensureringen. De ulike eksamensordninger innebærer at eksterne sensorene har ulike oppgaver. Som medlem av eksamenskommisjoner utformer de eksamensoppgaver, godkjenner eksamensordninger, retter alle skriftlige oppgaver, foretar stikkprøver hvor det kun er interne sensorer og er sensor ved muntlig eksamen.

Studieprogram og studieplaner

Sammensetning av programporteføljen

DMF vil vurdere sin nåværende programportefølje og vurdere omkostninger og mulighet for rekruttering av nye studentgrupper. Noen program sliter med lav studenttilgang og forslag på nye studieprogram må ikke konkurrere med de tradisjonelle program. 

Nye studieprogram er foreslått og vil bli vurdert ut fra ressurser og studenttilgang. Spesielt gjelder dette studietilbud i samarbeid med Helsefag/Høgskolen.

Særskilte satsingsområder

DMF støtter universitetsdirektørens forslag om at UiTø bør utarbeide en ny utdanningsstrategi.

Engelskspråklige studietilbud og studentutveksling

DMF må gå igjennom programmet for Internasjonal master i biologi og eventuell internasjonal master i folkehelsevitenskap bla for å kvalitetsikre disse studiene, men også bedre rekrutteringen.

DMF er inneforstått med at det må legges til rette for utveksling av studenter ved alle studieprogram.  DMF har engasjert en studiekonsulent som skal gjennomgå avtaleporteføljen for medisinstudiet og etter hvert bistå i utvekslingsarbeidet ved de øvrige studieprogram.

Rutiner for godkjenning og evaluering av studieplaner

Det er fakultetsstyret som behandler studieplanene ved DMF og som anbefaler universitetsstyret å godkjenne studieplanene. Både studieforskrift og eksamensforskrift legges til grunn ved utforming av de formelle krav til studieplan. Når retningslinjer for fastsettelse av arbeidsomfang foreligger vil arbeidskravet i de ulike studieplaner revurderes.

Ressursbruk i studieprogrammene – dimensjonering av studieprogramporteføljen

Den overordnede målsetning er at ”Universitetet skal ha en ressursbruk i hvert studieprogram som legger forholdene til rette for god undervisning og som samtidig skal være godt avstemt i forhold til den samlede ressursbruken og de øvrige oppgavene Universitetet og det vitenskapelige personale har.”

Utdanningsmeldinga tar opp den betydelige økning i bruk av økonomiske ressurser samt press på de vitenskapelige ansatte, noe som skyldes at arbeidsmengden på undervisningssida er blitt større. Universitetsdirektøren viser til at manglende retningslinjer for undervisningsomfanget på de ulike fagområdet og størrelsen på emne- og programporteføljen bidrar i negativ retning. Følgende tiltak er vedtatt ” Fakultetene skal gjennomgå studieprogramporteføljen. Antall program, studieretninger og emner skal avstemmes i forhold til fakultetenes ressurser og personell. Programporteføljen, inkludert årsstudier og tilbud av enkeltemner, skal ikke øke i samlet omfang, unntatt eksternt finansiert videreutdanning.” 

DMF slutter seg til de tiltak som er nevnt ovenfor og har nå gjennomgått emnene i realfagstilbudene og foretatt en reduksjon av disse. 

